Naas en Elton se aanslaneOok Naas Botha het aangeslaan! (Foto Youtube) Toe die Springboklosskakel Elton Jantjies Saterdag op Nuweland die bal ŉ tweede keer in die derde toetswedstryd teen Engeland aanslaan, het ek aan Naas Botha teruggedink toe hy die bal in 1978 ook aangeslaan het. Dit was in die eindstryd van nasionale klubkampioenskappe in Durban, toe Tukkies op die Paasmaandag in die eindstryd teen die Maties gespeel het. Dit was benewens die Curriebeker-reeks die belangrikste toernooi/barometer van Suid-Afrikaanse rugby, want al die Springbokke en provinsiale spelers het toe nog klubrugby gespeel. Botha was skaars 20 jaar oud, maar reeds die spilpunt van Tukkies se wedstrydplan. Maar toe reën dit, soos dit net in Durban op sekere rugbydae kan sous. Onthou ook dat daar destyds met ŉ leerbal gespeel is wat al hoe gladder geword het namate die wedstryd gevorder het. (Dis sekerlik waar die uitdrukking “so glad soos seep” vandaan gekom het!) Die destydse Springbokflank Rob Louw (moontlik die vinnigste flank nóg wat vir die Springbokke gespeel het), het Botha soos ŉ skaduwee opgepas. Hy het hom gejaag en gejaag en onder druk bly plaas, totdat die damwal gebreek en Botha die bal op Tukkies se doellyn aangeslaan het. Louw was byderhand om te druk om aan Maties ŉ oorwinning van 15-9 te besorg. Jare lank was dit die groot besprekingspunt: Botha se aanslaan. Vergeet van sy 2 511 punte vir Noord-Transvaal in 179 wedstryde, vergeet van sy 1 699 punte in Curriebeker-wedstryde en van sy 337 punte vir die Bokke in 28 toetse; vergeet ook van Dok Craven se opmerking: “Gee my Naas Botha en die wêreld is oorwin”. Naas Botha het die bal aangeslaan … Ja, dit laat ŉ mens wonder of enigiemand Jantjies se twee aanslane sal onthou, veral as hy dalk voortaan nóg ŉ kans en nóg ŉ kans sal kry.